**Despărțire**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plec în poiana luminoasă

Din hudicioara plină-n frică

Unde mă taie orice casă

Cu văzul galben de pisică.

Ca să ascult cântări de granguri

Ce-n aur picură pe frunze

Departe de priviri din ganguri

Cu tălpile-n tăiș de buze.

Voi auzi floare cu floare,

Voi reciti filă ci filă

Și-n pași licăritori de Soare

Am să-nțeleg și plâns și milă.

Și hergheliile în tropot

De inorogi în libertate,

Și străveziul zvon de clopot

Suna-va ca-n antichitate.

Dansul de fluturi și de iele,

Zborul de aripi și de nouri

Sub miriadele de stele

Și peste pași cărunți de bouri.

Totul respiră prospețime,

În toate o-nflorire este

Că văd aievea cum un nime

Poate să vină în poveste.

Și nu mai vreau putori de luxuri

Înăbușite în parfumuri

Cu pustiirea de refluxuri,

Cu înecări în flux de fumuri.

Și case sumbre și bucșite

Cu ochi de-arsenic și guri strânse,

Cu sorțile nefericite

Ori că triumfă, sau că-s plânse.

Eu strâng Lumina ca albina

Și trăiesc Viața ca și vântul...

Și cine-ar vrea să-mi cate vina?

Și cine mi-ar urî cuvântul?

Victor Bragagiu

victorbragagiu.blogspot.com